**Lastele ja noortele suunatud digitaalse toiduturunduse pilootuuring**

**ekraanipildi jäädvustamise teel**

Kutsume Sind osalema pilootuuringus, mille eesmärk on täpsemalt uurida 12–17-aastaste laste ja noorte kokkupuudet nn ebatervislike toitude digitaalse turundusega. Soovime mõista ja hinnata, mida Sina ja Sinu eakaaslased tegelikult veebis näevad, milliseid turundustehnikaid, turundajate poolt loodud sisu ja tootepaigutust mõjutamiseks kasutatakse. Selle tuvastamiseks on välja töötatud rakendus nimega KidAd, mis jäädvustab ekraanipilte, mida Sa veebis näed. Ekraanipiltide tegemise ainus eesmärk on toidu- ja joogireklaamide tuvastamine. Lisaks on võimalik tuvastada kokkupuudet ka alkoholi ja tubakatoodete reklaamidega. Ekraanipildid tehakse reklaamist 7 päeva jooksul iga 10 sekundi tagant.

Uuringut korraldab Tervise Arengu Instituut (Hiiu 42, Tallinn) koostöös Maailma Terviseorganisatsiooni (WHO) Euroopa Regionaalbürooga. Uuringu kooskõlastas Tervise Arengu Instituudi inimuuringute eetikakomitee (otsus nr 753).

Kes on oodatud osalema?

Uuringus on oodatud osalema 12-17-aastased eesti keelt kõnelevad lapsed ja noored, kes kasutavad Androidil põhinevat digiseadet (nutitelefon või tahvelarvuti). Uuringus osalemise ajal palume kasutada ainult ühte seadet.

Mida osalemine tähendab?

Kui oled nõus osalema, siis palume Sul LimeSurvey veebikeskkonnas [Küsimustik lapsele](https://tervis.limesurvey.net/333257?lang=et) täita küsimustik digiseadmetes veedetud aja kohta. Peale seda palume Sul oma digiseadmesse installida ekraanipildi jäädvustamise teel digitaalse turunduse andmete kogumist võimaldav rakendus KidAd (välja töötatud WHO-Euroopa Regionaalbüroo poolt). Selleks saadame Sulle peale küsimustiku täitmist Sinu seadmesse (e-posti või tekstisõnumiga) juhised, kuidas uuringu alguses rakendus installida ja uuringu lõpus desinstallida, samuti lingi rakenduse installimiseks. Pärast installimist jäädvustab rakendus automaatselt ekraanipilte kasutades selles seadmes sotsiaalmeedia platvorme Twitter, YouTube, Facebook, TikTok ja Instagram veebilehitsejas Chrome. Ekraanipilte jäädvustatakse ainult siis, kui mõni eelnimetatud platvorm on seadmes avatud, kui see Sinu poolt suletakse, siis ekraanipiltide tegemist enam ei toimu. Jäädvustamine toimub platvormil olles kogu aja jooksul. Muudelt platvormidelt andmeid ei koguta. Samuti jäädvustatakse Sinu asukoht, reklaamide pausile panek ning vahelejätmine (skip), meeldivaks märkimised, teistele jagamised ning reklaamide jagajate info (blogijad, suunamudijad jne). Ehkki nendel ekraanipiltidel on võimalik salvestada tundlikke andmeid (sealhulgas katsealuste nimed, pildistatava ja tema sõprade / perede fotod, kui need on platvormile üles laetud, ning isiklik suhtlus), ei salvestata privaatset suhtlust teksti (nt WhatsApp) ja e-posti teel. Selleks palutakse osalejatel välja lülitada tekstisõnumite „Pop-up“ funktsioon (vastav juhis koos installimise juhisega). Veebilehtedele sisestatud paroole ja muud teavet, näiteks Sinu nime ja pangaandmeid, ei koguta. Kogutud teave on kaitstud ning seda analüüsib ainult uuringu läbiviija. Pärast rakenduse installimist ei ole vaja teha muud, et kui hoida rakendus 7 päeva jooksul installituna ja aktiivsena. Selle aja möödudes palutakse Sul rakendus desinstallida.

Kuidas me kaitseme Sinu andmeid?

Uuringu käigus me kogume ja analüüsime Sinu andmeid. Analüüsimisel ei kasutata Sinu nime, vaid see seotakse numbrilise koodiga, millele WHO annab vastava ID numbri. See ID võimaldab siduda uuringus Sind ja Sinu kasutatavast seadmest kogutud ekraanipiltidega. Kõik Sind tuvastada võimaldavad andmed hävitatakse detsembriks 2022. Rakenduse kasutamisega jäädvustatud ekraanipildid asuvad WHO serveris Šveitsis, kuid neid ei ole võimalik Sinuga seostada. Uuringu analüüsi andmetele pääsevad ligi vaid Tervise Arengu Instituudi töötajad, kes seda uuringut korraldavad. Uuringu tulemused avaldatakse üldistatult ja Sinu andmeid ei avaldata kusagil.

Osalemise kasu ja riskid

Sinu osalemine selles pilootuuringus aitab paremini hinnata, mida Sa tegelikult oma seadmes erinevates veebikanalites reaalajas näed (ka reklaami avamata, nt bännerid, automaatselt töötavad videod jms). Uuringu lõppedes on võimalik saada ka kinkekaart. 15 euro väärtuses elektroonilise Partner kinkekaardi saamise eelduseks on asjaolu, et hoiad oma digiseadmes rakendust installituna ning aktiivsena 7 päeva jooksul ehk osaled uuringus kogu uuringuperioodi jooksul. Kui Sul e-posti aadressi ei ole, saadame kinkekaardi Sinu vanemale. Tervise Arengu Instituudi töötajatele ning nende pereliikmetele kinkekaarte ei jagata.

Vabatahtlik osalemine

Uuringus osalemine on täiesti vabatahtlik. Sa ei pea uuringus osalema või võid osalemise igal ajal katkestada, ilma et peaksid seda kellelegi põhjendama. Kui Sa osalemise katkestad, ütle seda oma vanemale, et ta saaks uuringu läbiviijale sellest teada anda. Juhul, kui Sa katkestad uuringus osalemise, kustutatakse kõik selle hetkeni kogutud andmed ja neid ei kasutata analüüsis.

Kontaktisik

Kui soovid uuringu kohta rohkem teavet, võta ühendust Tervise Arengu Instituudi analüütiku Kaidy Teppega, kes on antud uuringu teostaja (tel: 6593852, e-mail: kaidy.teppe@tai.ee).